జార్జ్ డాక్రెల్

జార్జ్ హెన్రీ డాక్రెల్ (జననం 1992 జూలై 22) ఐరిష్ క్రికెటర్. అతను డబ్లిన్‌లోని లీన్‌స్టర్ క్రికెట్ క్లబ్‌లో క్రికెట్ నేర్చుకున్న తర్వాత ఐర్లాండ్ తరపున అంతర్జాతీయ క్రికెట్ ఆడుతున్నాడు. ఆల్ రౌండరైన డాక్రెల్, కుడిచేతి వాటం బ్యాట్స్‌మన్, ఎడమచేతి వాటం ఆర్థోడాక్స్ బౌలరు. అతను డబ్లిన్‌లోని గొంజగా కాలేజీలో 2010 తరగతిలో చదివాడు. 2018 డిసెంబరులో, 2019 సీజన్ కోసం క్రికెట్ ఐర్లాండ్ ద్వారా సెంట్రల్ కాంట్రాక్ట్ పొందిన పంతొమ్మిది మంది ఆటగాళ్లలో అతను ఒకడు.   2020 జనవరిలో, క్రికెట్ ఐర్లాండ్ ద్వారా సెంట్రల్ కాంట్రాక్ట్ పొందిన పంతొమ్మిది మంది ఆటగాళ్లలో అతను ఒకడు. అన్ని కాంట్రాక్టులను పూర్తి-సమయ ప్రాతిపదికన ఇచ్చిన మొదటి సంవత్సరం అది.

 తొలినాళ్లలో కెరీర్ 
డాక్రెల్ U-13 స్థాయి నుండి పైకి ఐర్లాండ్‌కు ప్రాతినిధ్యం వహించాడు. 2009లో, డాక్రెల్ 2010 U-19 క్రికెట్ ప్రపంచ కప్ క్వాలిఫైయర్ విజేత జట్టులో సభ్యుడు. ఈ టోర్నమెంటులో విజయంతో ఐర్లాండ్ 2010 U-19 క్రికెట్ ప్రపంచ కప్‌లో పాల్గొనే అవకాశం లభించింది, ఇక్కడ డాక్రెల్ దక్షిణాఫ్రికా U-19 జట్టుతో జరిగిన మ్యాచ్‌తో యూత్ వన్ డే ఇంటర్నేషనల్‌లో ప్రవేశించాడు. ఈ టోర్నమెంటులో డాక్రెల్ మరో మూడు యూత్ వన్ డే ఇంటర్నేషనల్స్ ఆడాడు.

డాక్రెల్, 2008లో ఐర్లాండ్ A తరపున రంగప్రవేశం చేశాడు. అదే సంవత్సరం అతను సోమర్సెట్ కౌంటీ క్రికెట్ క్లబ్‌తో కోచింగ్ సెషన్‌లకు ఆహ్వానం అందుకున్నాడు.

 దేశవాళీ, T20 కెరీర్ 
డాక్రెల్‌కు 15 సంవత్సరాల వయస్సులో ఉన్నపుడే, సోమర్సెట్ కౌంటీ క్రికెట్ క్లబ్  అతనిపై ఆసక్తి చూపింది. 2010 జూలై 18న, సోమర్సెట్ డాక్రెల్ కు రెండేళ్ల కాంట్రాక్టును ఆఫర్ చేసింది. తన లక్ష్యాల గురించి మాట్లాడుతూ డాక్రెల్, "ఐర్లాండ్ తో పురోగతి సాధించడం నా ఆశయాలు, అలాగే నా ఆటలో అన్ని అంశాలను అభివృద్ధి చేసుకుని కౌంటీ ఫస్ట్ జట్టులోకి ప్రవేశించడం" అని చెప్పాడు. ఇంటర్ కాంటినెంటల్ కప్ లో ఐర్లాండ్ అంతర్జాతీయ ఆటలకు కట్టుబడినందున, 2010 సీజన్ చివరి నాటికి సోమర్సెట్ కు డాక్రెల్ అందుబాటులో లేకపోయాడు. టోర్నమెంటు సమయంలో, డాక్రెల్ భుజానికి గాయం అయింది. దాంతో అతను సోమర్సెట్ తో తన మొదటి సీజన్ లో చాలా వరకు దూరమయ్యాడు. అతను ఒకే కౌంటీ ఛాంపియన్ షిప్ మ్యాచ్ లో ఆడాడు. అయినప్పటికీ పరిమిత ఓవర్ల ఆటలలో అతను కనిపించడం చాలా తరచుగా జరిగింది. ట్వంటీ 20 కప్ సెమీ-ఫైనల్ లోను, ఛాంపియన్స్ ట్రోఫీ లోనూ ఆడాడు.

2012 జనవరిలో దుబాయ్‌లో ఇంగ్లాండ్‌తో తలపడటానికి అసోసియేట్, అనుబంధ జట్ల నుండి కొంతమంది ఉత్తమ ఆటగాళ్లతో కూడిన జట్టును ఏర్పాటు చేశారు. ఆ నెల చివర్లో పాకిస్తాన్‌తో జరిగే సిరీస్‌కు ఇంగ్లాండ్ సన్నాహాల్లో ఈ మూడు రోజుల మ్యాచ్ భాగం. 12 మంది సభ్యుల జట్టులో చేర్చబడిన నలుగురు ఐర్లాండ్ ఆటగాళ్లలో డాక్రెల్ ఒకడు. తోటి ఎడమచేతి వాటం స్పిన్నర్ మురళీ కార్తీక్, ఆ సీజన్ చివరిలో సోమర్‌సెట్‌ను విడిచిపెట్టడంతో, డాక్రెల్‌కు జట్టులో స్థిరపడటానికి అవకాశం వచ్చింది. 2012 కౌంటీ ఛాంపియన్‌షిప్‌లో సోమర్‌సెట్ ప్రారంభ మ్యాచ్‌లో డాక్రెల్, మిడిల్‌సెక్స్‌తో జరిగిన రెండవ ఇన్నింగ్స్‌లో 6/27 తీసుకొని తన జట్టు ఆరు వికెట్ల విజయానికి దోహదపడ్డాడు.

2015 సీజన్ చివరిలో, డాక్రెల్‌ను సోమర్‌సెట్ విడుదల చేసింది. 

2018 ఇంటర్-ప్రావిన్షియల్ కప్‌లో డాక్రెల్, బ్యాటరుగా పరుగులలోను, బౌలరుగా వికెట్ల లోనూ అగ్రశ్రేణిలో నిలిచాడు. టోర్నమెంటులో 231 పరుగులు చేసి పది వికెట్లు తీసుకున్నాడు. 2018 నవంబరులో అతను, వార్షిక క్రికెట్ ఐర్లాండ్ అవార్డులలో పురుషుల ఇంటర్-ప్రావిన్షియల్ ప్లేయర్ ఆఫ్ ది ఇయర్‌గా ఎంపికయ్యాడు.

2019 జూలైలో, అతను యూరో T20 స్లామ్ క్రికెట్ టోర్నమెంటు ప్రారంభ ఎడిషన్‌లో డబ్లిన్ చీఫ్స్ తరపున ఆడటానికి ఎంపికయ్యాడు.   అయితే, మరుసటి నెలలో ఆ టోర్నమెంటు రద్దైంది.

2021 మే 4న, 2021 ఇంటర్-ప్రావిన్షియల్ కప్ సందర్భంగా, డాక్రెల్ లిస్ట్ A క్రికెట్‌లో తన మొదటి సెంచరీని సాధించాడు, నార్తర్న్ నైట్స్‌పై 100 నాటౌట్‌గా నిలిచాడు.

2024 జూలైలో డాక్రెల్ లాంక్షైర్‌తో స్వల్పకాలిక వైట్ బాల్ ఒప్పందంపై సంతకం చేశాడు  

 అంతర్జాతీయ కెరీర్ 
2010 ప్రారంభంలో, ఐర్లాండ్ తమ అత్యంత అనుభవజ్ఞులైన స్పిన్నర్లు కైల్ మెక్‌కల్లన్, రీగన్ వెస్ట్‌లను రిటైర్మెంటు, గాయం కారణంగా కోల్పోయింది. 2010 ICC వరల్డ్ ట్వంటీ20 క్వాలిఫైయర్, శ్రీలంకలో జరిగిన 2010 క్వాడ్రాంగ్యులర్ ట్వంటీ20 సిరీస్ కోసం, యువ స్పిన్నర్లు డాక్రెల్, గ్యారీ కిడ్‌లను ఎంపిక చేశారు.  శ్రీలంకలో జరిగిన 2010 క్వాడ్రాంగ్యులర్ ట్వంటీ20 సిరీస్‌లో డాక్రెల్ సీనియర్ ఐర్లాండ్ జట్టు తరపున రంగప్రవేశం చేశాడు. ఆఫ్ఘనిస్తాన్‌తో జరిగిన డాక్రెల్ తొలి ట్వంటీ20 మ్యాచ్ కూడా అతని తొలి ట్వంటీ20 ఇంటర్నేషనల్. డాక్రెల్ ఈ మ్యాచ్‌లో 2/11 గణాంకాలు సాధించడంతో ఐర్లాండ్ 5 వికెట్ల తేడాతో గెలిచింది. డాక్రెల్ రెండవ ట్వంటీ20 మ్యాచ్ శ్రీలంక A తో జరిగింది. అందులో అతను ఒకే ఒక వికెట్ తీసుకున్నాడు.

2010 ICC వరల్డ్ ట్వంటీ20 క్వాలిఫైయర్‌లో ఆకట్టుకున్న తర్వాత, డాక్రెల్ 2010 ICC వరల్డ్ ట్వంటీ20 కి ఐర్లాండ్ జట్టులోకి ఎంపికయ్యాడు. టోర్నమెంటులో అతి పిన్న వయస్కుడిగా కీలక పాత్ర పోషించాడు. వెస్టిండీస్‌పై నాలుగు వికెట్లు తీసుకున్నాడు. ఇంగ్లాండ్‌తో రద్దయిన మ్యాచ్‌లో కెవిన్ పీటర్సన్‌ను బౌలింగ్ ప్రదర్శనలో ఇబ్బంది పెట్టాడు. "వెస్టిండీస్‌పై మూడు వికెట్లు తీయడం నా ఆత్మవిశ్వాసాన్ని పెంచింది. ఆ ఆటకు ముందు నేను చాలా భయపడ్డాను, కానీ మేము ఇంగ్లాండ్‌తో ఆడటానికి వచ్చే సమయానికి నేను చాలా ప్రశాంతంగా ఉన్నాను. టోర్నమెంటు మొత్తం నాకు నిజంగా సంతోషంగా జరిగింది" అని డాక్రెల్ ప్రతిబింబించాడు.  అతను లీవింగ్ సర్టిఫికెట్‌లో బయాలజీ పరీక్ష రాయడం వల్ల 2010 జూన్ 17న ఆస్ట్రేలియాతో ఐర్లాండ్ ODI మ్యాచ్‌ను కోల్పోవలసి వచ్చింది.

2011 మేలో 2011 క్రికెట్ ప్రపంచ కప్ కోసం 15 మంది సభ్యుల ఐర్లాండ్ జట్టులో డాక్రెల్ ఎంపికయ్యాడు.

2012 ఆగస్టులో ఆస్ట్రేలియా 2012 అండర్-19 ప్రపంచ కప్‌కు ఆతిథ్యం ఇచ్చింది. ఆ టోర్నమెంటుకు డాక్రెల్ కెప్టెన్‌గా ఎంపికయ్యాడు. 

2019 జనవరిలో, భారతదేశంలో ఆఫ్ఘనిస్తాన్‌తో జరిగిన ఏకైక టెస్ట్ మ్యాచ్ కోసం ఐర్లాండ్ జట్టులో అతను చోటు దక్కించుకున్నాడు.   2019 మార్చి 15న ఆఫ్ఘనిస్తాన్‌తో జరిగిన టెస్ట్ మ్యాచ్‌లో ఐర్లాండ్ తరపున రంగప్రవేశం చేశాడు. 2019 సెప్టెంబరులో, యునైటెడ్ అరబ్ ఎమిరేట్స్‌లో జరిగే 2019 ICC T20 ప్రపంచ కప్ క్వాలిఫైయర్ టోర్నమెంటు కోసం ఐర్లాండ్ జట్టులో అతను చోటు దక్కించుకున్నాడు.

2020 జూలై 10న, ఇంగ్లాండ్ క్రికెట్ జట్టుతో జరిగే ODI సిరీస్ శిక్షణ కోసం ఇంగ్లాండ్ వెళ్లడానికి ఎంపికైన 21 మంది సభ్యుల ఐర్లాండ్ జట్టులో డాక్రెల్ పేరు పెట్టారు.

2021 ఫిబ్రవరిలో, బంగ్లాదేశ్‌తో జరిగిన రెడ్-బాల్ మ్యాచ్‌ల కోసం ఐర్లాండ్ వోల్వ్స్ జట్టుకు డాక్రెల్ కెప్టెన్‌గా ఎంపికయ్యాడు. అయితే, జట్టు బంగ్లాదేశ్‌కు బయలుదేరే ముందు రోజు, డాక్రెల్ పర్యటన నుండి వైదొలిగినట్లు ప్రకటించారు. అదే రోజు, రుహాన్ ప్రిటోరియస్‌ను జట్టులోకి చేర్చారు. హ్యారీ టెక్టర్‌ను కెప్టెన్‌గా నిర్ధారించారు. 2021 సెప్టెంబరులో, 2021 ICC పురుషుల T20 ప్రపంచ కప్ కోసం ఐర్లాండ్ తాత్కాలిక జట్టులో డాక్రెల్ పేరు పెట్టారు. 2023 మార్చిలో బంగ్లాదేశ్, 2023 ఏప్రిల్లో శ్రీలంక పర్యటనల కోసం ఐర్లాండ్ టెస్ట్ జట్టులో డాక్రెల్ పేరు పెట్టారు. పర్యటనల కోసం T20I, ODI జట్లలో కూడా అతను ఎంపికయ్యాడు.

2024 మేలో, అతను 2024 ICC పురుషుల T20 ప్రపంచ కప్ టోర్నమెంటు కోసం ఐర్లాండ్ జట్టులో చోటు దక్కించుకున్నాడు. 

 మూలాలు 

 బాహ్య లింకులు 

వర్గం:జీవిస్తున్న ప్రజలు
వర్గం:1992 జననాలు
వర్గం:ఐర్లాండ్ క్రికెట్ క్రీడాకారులు